Bya FORTUNATE NAGAWA
CATHERINE Natamba 45, mutuuze w’e Gayaza Manyangwa Zooni B. Alina abaana babiri era nga abakuzizza yekka. Muweereza mu kkanisa ate nga musomesa. Kuno kw’agatta okusuubula obuwunga.
Kusoomoozebwa ki kw’osanze ng’okuza abaana obwomu?
Ebisoomooza bibadde bingi naye ekisingira ddala ze ssente okubalabirira n’okubaweerera.
Olwo embeera eyo ogiyiseemu otya?
Ekisooka mu byonna okwesinga Mukama nti buli kimu akisobola kintu kikulu nnyo n’okwewaayo okumuweereza.
Ekirala tewali mbeera gy’osobola kuyitamu nga tokoze nnyo era nze buli mulimu ogwetaagisa
ngukoze abaana bange basobole okubeera obulungi.
Abakyala abali mu mbeera ng’eno obawa magezi ki?
Buli mukyala ali mu mbeera eno ekintu ekikulu ekisookera ddala kwe kusembeza Mukama era
nga mu kitabo kya Yakobo 4:8, agamba nti , “Bwe tusembeza Mukama naye atusembeza.
Emirimu gy’okusuubula n’okusomesa ogiddukanya otya?
Buli mulimu gwe nkola gulina obudde era nfuba okulaba nga buli kimu nkikola mu budde bwakyo. Okugeza emirundi egisinga ku ssomero mmanya olunaku lwe nsomesa, ate lwe sibaayo na kibiina ne nkola ebirala. Ekirala ebyobusuubuzi oluusi mbitambuliza ku ssimu.
Olwo mu kkanisa oweerezaayo ddi?
Buli lwa Ssande nnina okubeera mu kkanisa okuweereza mpozzi ne bwe wabaayo emikolo oba
okukunnaana mba nnina okubeerayo.
Olwo obudde obwerabirira obufuna ddi?
Okwerabirira tekuliiko budde kubanga omukyala olina okubeera ng’olabika bulungi buli kiseera.
Ebintu ebiri ku mulembe obitegeera otya?
Nfuba okulaba nga nnoonyereza okumanya ate n’ekirala ntunuulira bakyala bannange be nsaba nabo ku kkanisa ne mmanya ebiri ku mulembe.
Osinga kwettanira misono ki egy’engoye?
Ntera kwambala biteeteeyi kubanga bimpa emirembe n’okumpeesa ekitiibwa.
Oyawula otya engoye ennungi n’ezitali nnungi?
Nnina amaduuka ge nneesiga wano mu Kampala ate ebiseera ebisinga engoye eziva mu Yitale
zibeera nnungi nnyo.
Weesiiga bizigo ki ebikunyiriza?
Nneesiiga ebizigo by’abaana ebiyitibwa Ballet era sitera kwongerako kintu kirala okuggyako
okwesiiga pawuda wange owa Mac.
Omubiri ogukuuma otya okubeera omulamu obulungi?
Nnyiikira okulya ebibala naddala amapapaali kyokka enniimu nayo ngikozesa nnyo kubanga ennyamba okusala amasanvu.
Ogendako ddi okucakala?
Buli muntu alina engeri ye gy’acakalamu naye nze okucakala kubeera mu kkanisa si mu ndongo.
Bintu ki ebisinga okukusanyusa?
Buli lwe wabaawo ekintu ekyeyongerako mu bulamu bwange oba enkulaakulana yonna naddala mu mirimu gye nkola, mpulira essanyu n’emirembe.
tso_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn cjk_Latn lug_Latn lug_Latn lug_Latn